**Proiect**

**Normǎ**

**pentru aplicarea Standardelor Internaţionale de Raportare Financiară**

**de către societățile de asigurare, de asigurare-reasigurare și de reasigurare**

 În temeiul prevederilor art. 2 alin. (1) lit. b), art. 3 lit. b) şi art.6 alin. (2) din Ordonanţa de urgenţă a Guvernului nr. 93/2012 privind înfiinţarea, organizarea şi funcţionarea Autorităţii de Supraveghere Financiară, aprobată cu modificări şi completări prin Legea nr. 113/2013, cu modificările şi completările ulterioare,

    în temeiul prevederilor art. 4 alin. (26) şi (27) şi ale art. 5 lit. a) din Legea nr. 32/2000 privind activitatea de asigurare şi supravegherea asigurărilor, cu modificările şi completările ulterioare,

 în temeiul prevederilor art. 4 alin. (3) din Legea contabilitǎţii nr.82/1991, republicatǎ, cu modificǎrile şi completǎrile ulterioare,

 avȃnd în vedere prevederile Regulamentului (CE) nr. 1606/2002 al Parlamentului European şi al Consiliului din 19 iulie 2002 privind aplicarea Standardelor Internaţionale de Contabilitate, precum şi necesitatea alinierii la practica națională și internaţională pentru promovarea transparenţei şi comparabilităţii situaţiilor financiare,

  În urma deliberărilor din ședința din data de 8 octombrie 2014

 **Consiliul Autorității de Supraveghere Financiară emite** următoarea normă**:**

 **Art. 1**. – Începând cu 1 ianuarie 2015, societăţile de asigurare, de asigurare -reasigurare și de reasigurare care desfăşoară o activitate pe teritoriul României, în baza unei autorizaţii sau în baza dreptului de stabilire conform prevederilor art.11 alin.(1) lit.b) din Legea nr.32/2000 privind activitatea de asigurare și supravegherea asigurărilor, cu modificările și completările ulterioare vor organiza și

conduce contabilitatea în conformitate cu Standardele Internaţionale de Raportare Financiară, ale dispozițiilor Legii contabilității nr.82/1991, republicată, cu modificările și completările ulterioare, precum și ale altor dispoziții legale aplicabile.

 **Art. 2**. – În înţelesul prezentei norme, prin Standardele Internaţionale de Raportare Financiară, denumite în continuare „*IFRS*” , se înţeleg standardele adoptate potrivit procedurii prevăzute la art. 6 alin. 2 din Regulamentul nr. 1.606/2002 al Parlamentului European şi al Consiliului din 19 iulie 2002 privind aplicarea standardelor internaţionale de contabilitate.

 **Art. 3.-** (1) Începând cu exerciţiul financiar alanului 2015, societăţile menţionate la art. 1 vor întocmi şi vor publica situaţiile financiare anuale individuale și consolidate în conformitate cu „IFRS”

în moneda naţională şi în limba română.

 (2) Situaţiile financiare anuale individuale și consolidate pentru exercițiul financiar al anului 2014 vor fi întocmite cu respectarea Reglementărilor contabile conforme cu directivele europene specifice domeniului asigurărilor aprobate prin Ordinul președintelui Comisiei de Supraveghere a Asigurărilor nr.3129/2005, cu modificările și completările ulterioare.

 (3) Pentru asigurarea soldurilor de deschidere prezentate în situația pozitiei financiare la data de 31 decembrie 2015, societăţile de asigurare vor proceda la retratarea conform principiilor contabile prevǎzute de IFRS a informaţiilor din contabilitatea organizată în conformitate cu Reglementǎrile contabile conforme cu directivele europene specifice domeniului asigurǎrilor, aprobate prin Ordinul preşedintelui Comisiei de Supraveghere a Asigurǎrilor nr.3129/2005, cu modificǎrile şi completǎrile ulterioare.

 **Art. 4**. – (1) Situaţiile financiare anuale întocmite în conformitate cu „IFRS” vor fi supuse auditului statutar și publicate pe site-ul propriu al societății de asigurare-reasigurare.

 (2) Situaţiile financiare întocmite în conformitate cu„IFRS” menţionate la art.3, aprobate de Adunarea Generală a Actionarilor, împreună cu raportul de audit statutar, vor fi transmise la Autoritatea de Supraveghere Financiară în maximum 4 luni de la data încheierii exercițiului financiar pentru care au fost întocmite.

 **Art.5. -** (1)Consiliul de Supraveghere/Consiliul de administraţie, membrii directoratului/conducerea executivǎ, conducǎtorul compartimentului economico – financiar ai societăților prevăzute la art. 1, trebuie sǎ asigure mǎsurile necesare în vederea adoptării „IFRS” ca bază a contabilitățtii pentru întocmirea situațiilor financiare anuale conforme cu „IFRS” .

 (2)- Persoanele menţionate la alin.(1) rǎspund potrivit responsabilitǎţilor şi competenţelor stabilite în cadrul societǎţii pentru transpunerea soldurilor conturilor contabile din balanţa de verificare la 31 decembrie 2014, în soldurile de deschidere ale conturilor aferente exerciţiului financiar al anului 2015, cuprinse în noul plan de conturi prevăzut în reglementările contabile emise de Autoritatea de Supraveghere Financiară, pentru punerea în aplicare a prevederilor prezentei norme. Răspunderea persoanelor prevăzute la alin .(1) va viza și asigurarea exactității și realității datelor care sunt prelucrate, respectiv care sunt înscrise în situațiile financiare individuale.

 **Art**. **6.** **-** Prezenta normă se publică în Monitorul Oficial al României, Partea I și intră în vigoare începând cu 1 ianuarie 2015.

 **Art.7. –** (1)La data intării în vigoare a prezentei norme se abrogă prevederile aplicabile societăților de asigurare, de asigurare-reasigurare și de reasigurare din Reglementările contabile conforme cu directivele europene, specifice domeniului asigurărilor aprobate prin Ordinul preşedintelui Comisiei de Supraveghere a Asigurărilor nr. 3.129/2005, cu modificările și completările ulterioare.

 (2) Prevederile aplicabile brokerilor de asigurare/reasigurare din Reglementările contabile conforme cu directivele europene, specifice domeniului asigurărilor aprobate prin Ordinul preşedintelui Comisiei de Supraveghere a Asigurărilor nr. 3.129/2005, cu modificările și completările ulterioare râmân în continuare în vigoare până în momentul publicării unor noi dispoziții legale elaborate în acest sens . **Președintele**

**Autorităţii de Supraveghere Financiară**

**Mișu Negrițoiu**